b'\n_START_ARTICLE_\nLawrence Alma-Tadema\n_START_PARAGRAPH_\nLorensas Alma-Tadema (angl. Lawrence Alma-Tadema, 1836 m. sausio 8 d., Dronrijp km., Fryzija\xc2\xa0\xe2\x80\x93 1912 m. bir\xc5\xbeelio 25 d., Visbadenas)\xc2\xa0\xe2\x80\x93 i\xc5\xa1 Nyderland\xc5\xb3 kil\xc4\x99s Anglijos istorinio \xc5\xbeanro tapytojas.\n_START_SECTION_\nBiografija\n_START_PARAGRAPH_\nLorensas Alma-Tadema gim\xc4\x97 1836 m. sausio 8 d., Dronrijp kaime Fryzijoje, Nyderlanduose. Jo t\xc4\x97vas buvo notaras. 1852 \xe2\x88\x92 1856 m. L. Alma-Tadema mok\xc4\x97si Antverpeno akademijoje pas belg\xc5\xb3 istorin\xc4\xaf tapytoj\xc4\x85 Hendrik Leys ir 1859 m. pad\xc4\x97jo jam su u\xc5\xbesakymu freskoms Antverpeno rotu\xc5\xa1\xc4\x97je. I\xc5\xa1 prad\xc5\xbei\xc5\xb3 L. Alma-Tadema tap\xc4\x97 istorines scenas i\xc5\xa1 Meroving\xc5\xb3 laik\xc5\xb3. 1863 m. apsilank\xc4\x99s Pomp\xc4\x97joje pakeit\xc4\x97 savo temas, atiduodamas pirmenyb\xc4\x99 Sen. Romos, Graikijos ir Egipto scenoms. 1870 m. jis persik\xc4\x97l\xc4\x97 \xc4\xaf Anglij\xc4\x85, 1873 m. tapo D. Britanijos pilie\xc4\x8diu. Jo paveikslai i\xc5\xa1 karto buvo s\xc4\x97kmingi, dailininkas gyveno prabangiai name Londone, kur\xc4\xaf pertvark\xc4\x97 taip, kad jis pana\xc5\xa1\xc4\x97t\xc5\xb3 \xc4\xaf Pomp\xc4\x97jos Sen. Romos patricij\xc5\xb3 vil\xc4\x85. 1879 m. L. Alma-Tadema buvo priimtas \xc4\xaf Britanijos karali\xc5\xa1k\xc4\x85j\xc4\x85 akademij\xc4\x85. 1899 m. karalien\xc4\x97 Viktorija pak\xc4\x97l\xc4\x97 j\xc4\xaf \xc4\xaf riterius (suteik\xc4\x97 \xe2\x80\x9esero\xe2\x80\x9c titul\xc4\x85). 1905 m. apdovanotas karali\xc5\xa1kuoju Nuopeln\xc5\xb3 ordinu. Lorensas Alma-Tadema mir\xc4\x97 1912 m. bir\xc5\xbeelio 25 d. Visbadene, Vokietijoje. Palaidotas \xc5\xa0v. Pauliaus katedroje Londone._NEWLINE_Savo paveiksluose dailininkas kruop\xc5\xa1\xc4\x8diai vaizdavo antikos laik\xc5\xb3 kostiumus, marmurin\xc4\x97s architekt\xc5\xabros elementus, tap\xc4\x97 gra\xc5\xbeias moteris. Temos ap\xc4\x97m\xc4\x97 kasdienes, labai idealizuotai pavaizduotas antikinio pasaulio kult\xc5\xabr\xc5\xb3 gyvenimo scenas. L. Alma-Tademos paveiksluose nebuvo pasl\xc4\x97pt\xc5\xb3 ar moralizuojan\xc4\x8di\xc5\xb3 prasmi\xc5\xb3, kritikai dailinink\xc4\x85 kaltino tu\xc5\xa1tumu. Po mirties dailininkas greitai buvo beveik u\xc5\xbemir\xc5\xa1tas, susidom\xc4\x97jimas jo k\xc5\xabryba i\xc5\xa1augo po 1970 m. Jo paveikslai padar\xc4\x97 \xc4\xaftakos Holivudo kino filmams, kuriuose vaizduojami Sen. Romos ir Graikijos laikai. L. Alma-Tadema su pirm\xc4\x85ja \xc5\xbemona Marie-Pauline Gressin Dumoulin susilauk\xc4\x97 dviej\xc5\xb3 dukter\xc5\xb3: literat\xc4\x97s Laurens\xc4\x97s (1865\xe2\x80\x931940) ir tapytojos Anos (1867\xe2\x80\x931943). Po pirmosios \xc5\xbemonos mirties dailininkas 1871 m. ved\xc4\x97 antr\xc4\x85 kart\xc4\x85 \xe2\x88\x92 tapytoj\xc4\x85 Laura Theressa Epps (1852\xe2\x80\x931909), kuri pozavo daugeliui Lorenso paveiksl\xc5\xb3.'